На основу члана 32. став 1. тачка 6) и члана 97. став 2. Закона о локалној самоуправи („Службени гласник РС", бр. 129/2007, 83/2014 - др. закон, 101/2016 - др. Закон, 47/2018 и 111/2021-др. закон), а у вези са чланом 37. став 1. тачке 7) и 21) Статута Града Ниша („Службени лист Града Ниша број 88/2008, 143/2016 и 18/2019), члана 24. Одлуке о локалном омбудсману Града Ниша („Службени лист Града Ниша број 116/2023) и члана 12. Споразума о међуопштинској сарадњи о уступању обављања послова Локалног омудсмана Oпштине Гаџин Хан, Локалном омбудсману Града Ниша ради оснивања Заједничке канцеларије Локалног омудсмана за Град Ниш и Oпштину Гаџин Хан са седиштем у Нишу, број 400-1/2024-01 од 14.02.2024. године,

Скупштина Града Ниша на седници одржаној дана 2025. године, доноси

ОДЛУКУ

О ПРИХВАТАЊУ АНЕКСА СПОРАЗУМА О МЕЂУОПШТИНСКОЈ САРАДЊИ О УСТУПАЊУ ОБАВЉАЊА ПОСЛОВА ЛОКАЛНОГ ОМБУДСМАНА ОПШТИНЕ ГАЏИН ХАН, ЛОКАЛНОМ ОМБУДСМАНУ ГРАДА НИША РАДИ ОСНИВАЊА ЗАЈЕДНИЧКЕ КАНЦЕЛАРИЈЕ ЛОКАЛНОГ ОМБУДСМАНА ЗА ГРАД НИШ И ОПШТИНУ ГАЏИН ХАН СА СЕДИШТЕМ У НИШУ број 400-1/2024-01 од 14.02.2024. године

**Члан 1.**

Овом Одлуком, Град Ниш прихвата Анекс Споразума о међуопштинској сарадњи о уступању обављања послова Локалног омбудсмана Oпштине Гаџин Хан Локалном омбудсману Града Ниша, ради оснивања заједничке канцеларије Локалног омбудсмана за Град Ниш и Oпштину Гаџин Хан са седиштем у Нишу, број 400-1/2024-01 од 14.02.2024. године, чиме Општина Бабушница приступа Регионалној канцеларији Локалног омбудсмана – Ниш.

**Члан 2.**

Локални омбудсман Града Ниша ће послове из своје надлежности обављати и за Општину Бабушница, а у складу са закљученим Анексом споразумa о међуопштинској сарадњи о уступању обављања послова Локалног омбудсмана Oпштине Гаџин Хан, Локалном омбудсману Града Ниша.

**Члан 3.**

Овлашћује се градначелник Града Ниша, да у име Града Ниша са председницом Општине Бабушница, закључи Анекс Споразума о међуопштинској сарадњи о уступању обављања послова Локалног омбудсмана Oпштине Гаџин Хан, Локалном омбудсману Града Ниша, ради оснивања заједничке канцеларије Локалног омудсмана за Град Ниш и Општину Гаџин Хан са седиштем у Нишу (у даљем тексту: Анекс Споразума).

**Члан 4.**

У року од 30 дана од дана ступања на снагу, ова Одлука ће бити достављена Министарству државне управе и локалне самоуправе у складу са пројектним активностима.

Члан 5.

Ова Одлука ступа на снагу осмог дана од дана објављивања у ,,Службеном листу Града Ниша“.

**Број:**

**У Нишу:**

**СКУПШТИНА ГРАДА НИША**

**ПРЕДСЕДНИК**

**проф. др Игор Новаковић**

*О б р а з л о ж е њ е*

Чланом 32. став 1. тачка 6) Закона о локалној самоуправи („Службени гласник РС", бр. 129/2007, 83/2014 - др. закон, 101/2016 - др. Закон, 47/2018 и 111/2021-др. закон), прописано је да Скупштина општине доноси прописе и друге опште акте, а чланом 66. став 3. указује се да се све одредбе које се односе на скупштину општине примењују и на градску Скупштину, што је у складу са чланом 37. став 1. тачка 7) Статута Града Ниша (,,Службени лист Града Ниша'' бр. 88/2008, 143/2016 и 18/2019).

Такође, у члану 97. став 2. Закона о локалној самоуправи („Службени гласник РС", бр. 129/2007, 83/2014 - др. закон, 101/2016 - др. Закон, 47/2018 и 111/2021-др. закон), утврђено је да две или више јединица локалне самоуправе могу донети одлуку о установљавању заједничког локалног омбудсмана.

Након успешне реализације пројекта „Локална самоуправа за 21 век“, 14.02.2024. године, закључен је Споразума о међуопштинској сарадњи о уступању обављања послова Локалног омбудсмана Општине Гаџин Хан, Локалном омбудсману Града Ниша, ради оснивања заједничке канцеларије Локалног омудсмана за Град Ниш и Општину Гаџин Хан са седиштем у Нишу, број 400-1/2024-01.

Чланом 24. Одлуке о локалном омбудсману Града Ниша („Службени лист Града Ниша број 116/2023) предвиђа се између осталог да омбудсман може на основу споразума о међуопштинској сарадњи са другим јединицама локалне самоуправе основати заједничку канцеларију у циљу обављања послова из надлежности омбудсмана за две или више јединица локалне самоуправее.

У члану 12. предметног Споразума, утврђено је између осталог да ако су испуњени технички и други услови и ако се о томе сагласе потписнице Споразума, истом могу приступити и друге јединице локалне самоуправе о чему се сачињава анекс.

Даље ширење овакве врсте међуопштинске сарадње између Града Ниша и Општине Бабушница огледала би се кроз интеграцију функција Локалног омбудсмана, са циљем побољшања квалитета и доступности услуга за грађане и јачање поверења у институције без обзира на то где живе, са фокусом на правовременост и ефикасност у заштити права грађана, нарочито у областима заштите животне средине и комуналних проблема. Мање општине попут Бабушнице, немају довољно ресурса за успостављање сопственог омбудсмана.

До јачања институционалних и кадровских капацитета за реализацију међуопштинске сарадње у области функција Локалног омбудсмана доћиће кроз спровођење обука, размену искустава и унапређење знања запослених у обе јединице локалне самоуправе, показујући посвећеност транспарентности и одговорности свих страна.

На основу свега наведеног, Скупштина Града Ниша доноси ову Одлуку којом овлашћује градоначелника Града Ниша да са председницом Општине Бабушница, закључи Анекс Споразума, којим Општина Бабушница уступа све послове из надлежности свог Локалног омбудсмана, Локалном омбудсману Града Ниша, тако да ће Локални омбудсман Града Ниша убудуће штитити и права грађана из Општине Бабушница. Текст Анекса Споразума саставни је део ове Одлуке.